**Hrvatski srednji vijek do 1508.**

Hrvatsko je srednjovjekovlje tropismeno i trojezično: tekstovi su zapisani trima pismima – latinicom, glagoljicom i hrvatskom ćirilicom i trima jezicima: latinskim jezikom, staroslavenskim jezikom i hrvatskim jezikom. Pojam književnosti u srednjem vijeku razlikuje se od današnjega pojma. Srednjovjekovni je pojam mnogo širi – u njega ulaze i djela koja danas ne bismo svrstali u književnost (npr. pravni tekst, povijesni tekst i sl.).

 Pravni i povijesni tekstovi

**Bašćanska ploča**

VRIJEME, MJESTO: Bašćanska ploča nastala je oko 1100. godine. Bila je ugrađena kao pregradna ploča i dijelila je prostor za svećenstvo od prostora za puk u crkvi svete Lucije u Jurandvoru kraj Baške na otoku Krku.

PISMO: Pisana je glagoljicom, i to prijelaznoga tipa (iz oble u uglatu glagoljicu).

JEZIK: Napisana je starohrvatskim jezikom uz neke elemente crkvenoslavenskoga jezika (elementi učenosti i višeg stila). Na početku je Bašćanske ploče invokacija: Ja, u ime Oca i Sina i Svetoga Duha. Nakon invokacije sadržaj se dijeli u dva dijela. • U prvom dijelu opat (svećenik) Držiha zapisuje tekst o tome kako je hrvatski kralj Zvonimir darovao ledinu (vjerojatno posjed za gradnju) te se navode svjedoci darivanja. Slijedi prijetnja (kletva) onima koji bi osporili darivanje, a nakon toga molba da se moli za sve sudionike darivanja. • U drugom dijelu opat Dobrovit piše o gradnji crkve svete Lucije na tom prostoru. Navodi da ju je gradio zajedno sa svojom braćom (redovnicima) u vrijeme vladavine kneza Kosmata.

ZNAČENJE: Bašćanska ploča najznačajniji je hrvatski glagoljični epigrafski spomenik. U njoj se prvi put na hrvatskom jeziku spominje ime hrvatskoga naroda i hrvatskoga kralja Zvonimira. Danas se Bašćanska ploča čuva u palači Hrvatske akademije znanosti i umjetnosti u Zagrebu.

 Vinodolski zakon najstariji je hrvatski zakon. Sastavljen je u Novom (danas Novi Vinodolski) 6. siječnja 1288. godine. Njime se pravno uređuju odnosi između dotad slobodnih vinodolskih općina i knezova krčkih koji su postali gospodari na tim područjima. Pismo: glagoljica. Jezik: hrvatski jezik.  Ljetopis popa Dukljanina preveden je na hrvatski jezik u 14. stoljeću negdje na području Splita i dodana mu je građa iz hrvatske prošlosti, a od dodane građe posebno je važna legenda o smrti kralja Zvonimira.

 Zapis popa Martinca (1493.) autentično je svjedočanstvo o tragičnom porazu Hrvata u Krbavskoj bitci. Pop Martinac prepisivao je u Grobniku kod Rijeke Drugi novljanski brevijar i u njega zapisao svoje viđenje teške povijesne situacije. Pismo: glagoljica.

 Muka svete Margarite dramatizirana je legenda o toj poznatoj svetici koja je živjela u početcima kršćanstva (3. st.), a mučena je i pogubljena jer se nije htjela odreći svojih uvjerenja. Drama je pisana na hrvatskom jeziku u formi osmeračkoga distiha. U početku dramskoga teksta vidljiv je pastoralni ugođaj karakterističan za narodnu poeziju.

 Šibenska molitva naziv je dobila prema mjestu gdje je pronađena (Šibenik, Samostan svetog Frane). Nastala je u drugoj polovici 14. stoljeća. To je najstariji hrvatski latinicom zapisan pjesnički tekst. Jezik je narodni, pretežno čakavsko-ikavskih osobina. Zahvaljujući njezinu sadržaju, ova je pjesma poznata i pod nazivom Pohvale Gospi. U originalu ima latinski naslov Oracio pulcra et devota ad beatam virginem Mariam, tj. Lijepa i pobožna molitva blaženoj djevici Mariji. Pjesma je pisana u stilu talijanskih flagelantskih (bičevalačkih) lauda – religioznih pohvalnih pjesama. Po obliku je to ritmička, recitativna proza.

 Pjesma Svit se konča stoji na početku hrvatske svjetovne poezije. U njoj se kritizira grešan život redovnika i visokih crkvenih dostojanstvenika te najavljuje kraj svijeta. Anonimni pjesnik glagoljaš na satiričan način progovara o nemoralnom životu ljudi koji bi trebali služiti Bogu. Pjesma je utemeljena na kontrastu kršćanski moral (Biblija) – stvarnost. Pisana je narodnim jezikom uz neke elemente crkvenoslavenskoga.

Najstarije pjesme na hrvatskom jeziku bile su pučkoga karaktera i namijenjene pjevanju, a tematski su vezane uz velike crkvene blagdane.

Neke su od njih, poput popularne božićne pjesme Va se vrime godišća, prevedene s latinskoga jezika.

 Najstariji sačuvani hrvatski originalni pjesnički tekstovi potječu iz 14. stoljeća.

U srednjem se vijeku javljaju dramska prikazanja: drame u kojima se u početku tematizira navještenje, rođenje, muka i uskrsnuće Isusa Krista, a kasnije se uvode i nove teme.